text: Nyt fund af ulovligt fyrværkeri
  06 november 2015 kl. 13.45
  Ved en ransagning i Augustenborg har politiet fundet et nyt lager af ulovligt fyrværkeri.
  I onsdags fandt politiet 1.385 ulovlige kanonslag i Gredstedbro ved Ribe og 450 kanonslag i en landsby ved Sønderborg. To 19-årige drenge er sigtet i sagerne.
  Nu har politiet igen afsløret et lager med ulovligt fyrværkeri. Ved en ransagning i Augustenborg blev der fundet 74 strygere og 323 kanonslag. En 28-årig mand er sigtet i sagen.
  Det har fået politiet til at skrive på twitter:
  Kender du til salg/opbevaring af ulovligt fyrværkeri? Tag ansvar. Tip os før nogen får revet hænder af eller det, der er værre.
  